TUT-studenteraad se skorsing opgehef | Maroela Media
Die bestuur van die Tshwane Universiteit vir Tegnologie (TUT) het Woensdag die skorsing van die universiteit se studenteraad opgehef.
Willa de Ruyter, woordvoerder van die universiteit, het gesê die besluit om die studenteraad se skorsing op te hef kom nadat die universiteit 'n brief van hulle af gekry het waarin hulle onderneem het om 'n beroep op studente te doen om die staking op te skort.
"Hulle het verder ingestem dat dit belangrik is dat klasse so gou as moontlik moet hervat," het De Ruyter in 'n verklaring gesê. Die studenteraad is Sondag geskors. Die universiteit se bestuur het Woensdagaand met die studenteraad vergader.
De Ruyter het gesê die partye het tydens die vergadering ooreengekom dat geweld veroordeel moet word en dat klasse sou gou as moontlik hervat moet word.
"Die onderhandelingsproses tussen die partye sal Donderdag hervat. Die fokus sal daarop wees om 'n langtermyn ooreenkoms te bereik ten einde in die toekoms 'n herhaling van gewelddadige protesaksies te voorkom," het De Ruyter gesê.